Himmerland Forsikring sender i øjeblikket besked ud til selskabets kunder i landbruget, at de skal være ekstra påpasselige med sne på tagene.

Belært af sidste vinters massive snefald, så sender Himmerland Forsikring en række gode råd til forebyggelse af skader: Hvad kan man gøre, inden skaden sker, hvor skal man være ekstra opmærksom, og hvordan sneen fjernes på den mest hensigtsmæssige måde, fortæller Himmerland Forsikring i en pressemeddelelse. Sidste vinter bød på en del skader grundet de store mængder sne, og selskabet har en forventning om, at man med mere fokus og forebyggelse på området kan minimere antallet af skader denne vinter. - Vi håber selvfølgelig, at vi med de gode råd og anvisninger i brevet kan begrænse antallet af skader og dermed også erstatningsudgifterne. Kan vi det, er vi også i stand til at undgå fremtidige præmieforhøjelser på dette område, siger skadechef Jesper Færch i pressemeddelelsen.